b'\n_START_ARTICLE_\nGornje Soli\n_START_PARAGRAPH_\nGornje Soli. Od turskih vremena nosi naziv Gornja Tuzla._NEWLINE_U periodu Bosne postojala su u u \xc5\xbeupi Solima dva naselja \xe2\x80\x93 Gradovrh u dolini Soline i Grad u Gornjoj Tuzli. Nalazio na vrhu strmog brijega , isto\xc4\x8dno od dana\xc5\xa1njeg naselja Varo\xc5\xa1i. Brijeg se danas zove Grad. Naselje Grad je bilo za\xc5\xa1ti\xc4\x87eno ogradom od visokih kolaca. Ispod Grada bilo je podgra\xc4\x91e na mjestu zvanom Varo\xc5\xa1. Dva mjesta u blizini zovu se Crkvina. _NEWLINE_Ne zna se kad su franjevci do\xc5\xa1li u Soli. Vjerojatno su samostan podigli samostan krajem 14. ili u prvoj polovini 15. st. U Gornjim Solima spominje se godine 1447. samostan sv. Marije. Za godinu 1506. franjeva\xc4\x8dki povijesni\xc4\x8dar L. Waddinga navodi samostan u Gornjoj i Donjoj Tuzli, a 1514. godine spominje gornjotuzlanski samostan._NEWLINE_Sela "Gornje Soli" i "Donje Soli" preimenovali su Osmanlije u "Memlehai-bala" i "Memlehai-zir", u prijevodu Gornja i Donja Solana. U svakom od tih naselja djelovao je po jedan samostan, \xc5\xa1to upu\xc4\x87uje da su ovdje \xc5\xbeivjeli Hrvati katolici._NEWLINE_Zbog slabijeg otpora turskim osvajanjima samostan i crkva Bla\xc5\xbeene Djevice Marije pre\xc5\xbeivjeli su turska razaranja. Mnogi su katolici prebjegli preko Save u Slavoniju i Ba\xc4\x8dku, ali neki su ostali. Gornja Tuzla postaje sjedi\xc5\xa1te nahije Gornja Tuzla. Vla\xc5\xa1\xc4\x87u sultana Selima I. Surovog (1512.-1520.) i Sulejmana Veli\xc4\x8danstvenog (1520.-1566.) dolaze u\xc5\xbeasna vremena katolicima. Bosanski namjesnik Gazi Husrev-beg, podrijetlom Bosanac, \xc5\xbeeli potpuno islamizirati BiH. Bijes zbog neuspjeha u ratovima Osmanlije su iskalile na katolicima. Katoli\xc4\x8dki vjerski objekti su sru\xc5\xa1eni, oplja\xc4\x8dkani, katolici izbjegli ili pre\xc5\xa1li na islam. Gornja Tuzla ve\xc4\x87 u defteru Zvorni\xc4\x8dkog sand\xc5\xbeakata 1533. ima 144 muslimanske i tek 10 kr\xc5\xa1\xc4\x87anskih ku\xc4\x87a. Popis 1548. Zvorni\xc4\x8dkog sand\xc5\xbeakata spominje selo Izvori\xc5\xa1te (vjerojatno promijenilo poslije ime u Gradovrh) kao dio kasabe Memlehai-bala, kao dio kr\xc5\xa1\xc4\x87anske kasabe s dvije mahale. Gornja Tuzla je smatrana razvijenom kasabom s pet muslimanskih mahala. Crkve na tom popisu vi\xc5\xa1e nema.  Za poru\xc5\xa1enu crkvu u Gornjoj Tuzli Osmanlije su dopustile kao svojevrsnu zamjenu gradnju crkve u Gradovrhu, poslije sru\xc5\xa1enu za mleta\xc4\x8dko-turskih ratova 1537.-1540. Izvje\xc5\xa1\xc4\x87a Bonifacija iz 1581. i Bali\xc4\x8devi\xc4\x87a iz 1591. opet spominju crkvu u Gornjim Solima, ali vizitatori koji su pohodili Soli u 17. stolje\xc4\x87u ne spominju tu crkvu.'